રમતનો પિરિયડ હોવાથી બધાં મેદાનમાં હતાં. તે વખતે રાધા એના કામે વર્ગમાં આવી. રાધાને એકાએક આવેલી જોઈ મીરાં ચમકી ગઈ. મીરાં બધાની નજર ચૂકવીને છાનીમાની વર્ગમાં આવી ગયેલી. રાધાએ જોયું કે એનું નાસ્તાનું બોક્સ મીરાંના હાથમાં હતું. ને એ એનો નાસ્તો ખાઈ રહી હતી. રાધાને રોષ ચડ્યો. બે-ચાર તમાચા એના ગાલે મારવા એની પાસે ધસી ગઈ. ત્યાં જ એને વિચાર આવ્યો, હું એને મારીશ એ ભગવાનને ગમશે ! અને એના હાથ હેઠા પડ્યા. એનો રોષ શમી ગયો. એને તતડાવવા માટે હોઠે આવેલા શબ્દો એણે પાછા ખેંચી લીધા ને એની પાસે જઈ પ્રેમથી ઠપકો આપ્યો, ‘મીરાં, આવું કરાય ! પૂછ્યા વિના બીજાનો નાસ્તો આ રીતે ખાઈએ એ ભગવાનને ગમે ?’